Predkladacia správa

Materiál sa predkladá ako iniciatívny. Rozhodujúcim dôvodom jeho predloženia na rokovanie vlády je skutočnosť, že predajné ceny zemného plynu na Slovensku v súčasnosti nepokrývajú náklady spojené s nákupom plynu od zahraničného dodávateľa a s jeho distribúciou slovenským spotrebiteľom. Vzhľadom na vývoj cien ropy a zemného plynu na svetových trhoch a tiež vzhľadom na vývoj kurzu slovenskej koruny voči americkému doláru od roku 1999 dosahuje SPP v oblasti distribúcie plynu mnohomiliardové prevádzkové straty. V roku 2000 dosiahla táto strata 17,2 mld. Sk. Z finančných modelov vyplýva, že pri zachovaní dnešných predajných cien zemného plynu dosiahne strata SPP v oblasti distribúcie v roku 2001 viac ako 20 mld. Sk. Súčasnú  situáciu je nevyhnutné zmeniť. A to nielen z dôvodu pripravovanej privatizácie SPP, ale najmä kvôli  efektívnemu fungovaniu SPP v budúcnosti. 

Podľa §12 zákona o regulácii v sieťových odvetviach, maximálne ceny určené Úradom pre reguláciu sieťových odvetví „musia zohľadňovať ekonomicky  oprávnené náklady a primeraný zisk“. Hoci zákon o regulácii v sieťových odvetviach nadobudol účinnosť už      1. augusta 2001, citované ustanovenie  bude účinné až od 1. januára 2003. 

Vzhľadom na veľkosť rozdielu medzi súčasnými cenami a cenami zodpovedajúcimi  regulovanej úrovni, je už v súčasnosti potrebné schváliť plán postupného prechodu cien zemného plynu na regulovanú úroveň. V opačnom prípade by totiž prišlo v januári 2003 k jednorazovému prudkému zvýšeniu cien zemného plynu. 

Významným dôvodom pre riešenie tejto otázky už v súčasnosti je aj privatizácia SPP. V rámci zmluvy s kupujúcim 49% akcií SPP môže totiž vláda dohodnúť, že SPP nebude hneď od 1. januára 2003 využívať celý priestor, ktorý mu regulátor pre zvýšenie cien vytvorí.  Inými slovami, v zmluve je možné zabezpečiť (ak o tom vláda rozhodne), že SPP nebude svojim domácim zákazníkom už od 1. januára 2003 účtovať ceny na maximálnej úrovni, akú  stanoví Úrad pre reguláciu sieťových odvetví. Je však potrebné zdôrazniť, že nevyhnutným dôsledkom akéhokoľvek prechodného obdobia bude citeľné zníženie hodnoty SPP a teda nižší výnos z jeho privatizácie. 

Ministerstvo hospodárstva SR pripravilo predložený materiál v spolupráci s Úradom vlády SR a na základe finančných údajov, ktoré pripravil poradca pre privatizáciu SPP – Credit Suisse First Boston ( CSFB ).   

Materiál bol dopracovaný na základe pripomienok sociálnych partnerov, ktoré boli prednesené na rokovaní Rady hospodárskej a sociálnej dohody SR dňa 31.08.2001 a na základe pripomienok z medzirezortného pripomienkového konania.